- తారాజువ్వలా ఎగిసిన ప్రధాన సూచీలు
- సత్తాచాటిన బ్యాంకింగ్‌ రంగపు షేర్లు..
- మెరిసిన లోహ, ఫార్మా, విత్త రంగ స్టాక్స్‌
- దన్నుగా నిలిచిన రూపాయి మారక బలం..
- బీఎస్‌ఈ సెన్సెక్స్‌లో 718 పాయింట్ల ర్యాలీ
- 10,250 ఎగువకు ఎన్‌ఎస్‌ఈ నిఫ్టీ పరుగు
ముంబయి: దేశీయ స్టాక్‌ మార్కెట్లు సోమవారం రివ్వున ఎగిశాయి. దేశీయ, అంతర్జాతీయ అనకూలతల నేపథ్యంలో దేశీయ సూచీలు ఇటీవలి రికార్డు స్థాయిలో లాభాలను నమోదు చేశాయి. కొనుగోళ్ల మద్దతుతో ప్రభుత్వ రంగ బ్యాంకుల షేర్లు పరుగులు పెట్టాయి. సోమవారం ఈ రంగం స్టాక్‌ దాదాపుగా 8 శాతం వరకు పెరిగాయి. బ్యాంకింగ్‌ సూచీలతో పాటు లోహ, ఫార్మా, ఎఫ్‌ఎంసీజీ, విత్త, ఐటీ స్టాక్స్‌ భారీగా లాభపడ్డాయి. ఇంతక్రితం వరుసగా రెండు సెషన్లలో నష్టపోయిన సెన్సెక్స్‌ ఇంట్రా ట్రేడింగ్‌లో 800 పాయింట్లు పైగా లాభపడటంతో మార్కెట్‌ వర్గాలకు కాస్త ఉపశమనం లభించింది. తుదకు ట్రేడింగ్‌ ముగిసే సమయానికి బీఎస్‌ఈ సెన్సెక్స్‌ 718 పాయింట్లు (2.15 శాతం) రాణించి 34.067.40 పాయింట్లకు చేరింది. మరోవైపు ఎన్‌ఎస్‌ఈ సూచీ నిఫ్టీ 220.85 పాయింట్లు (2.2 శాతం) పెరిగి 10,250.85 పాయింట్ల వద్ద ముగిసింది.
'రంగ'రంగ వైభవంగా..
రంగాల వారిగా బీఎస్‌ఈలో వైద్య సూచీ 4.21 శాతం, రియాల్టీ 3.77 శాతం, కాపిటల్‌ గూడ్స్‌ 3.66 శాతం, పీఎస్‌యూ 3.57 శాతం, బ్యాంకింగ్‌ 3.20 శాతం చొప్పున అత్యధికంగా లాభపడి మార్కెట్లకు ప్రధాన మద్దతును అందించాయి. ప్రస్తుత ఆర్థిక సంవత్సరం సెప్టెంబర్‌తో ముగిసిన త్రైమాసికంలో ఐసీఐసీఐ బ్యాంకు నిపుణుల అంచనాలు మించి మెరుగైన ఆర్ధిక ఫలితాలను ప్రకటించడంతో ఆ బ్యాంకు స్టాక్‌ ఏకంగా 11 శాతం లాభపడింది. ప్రభుత్వ రంగ బ్యాంకుల దిద్దుబాటు చర్య (పీసీఏ)ల్లో పలు మార్పులు చేయనున్నట్లు రిజర్వు బ్యాంకు ప్రకటన చేయడంతో ఆ రంగం సూచీలకు డిమాండ్‌ లభించింది. గతేడాదిలో ఎప్పుడూ లేని విధంగా ఒకే రోజులు నిఫ్టీలో పీఎస్‌యూ బ్యాంకింగ్‌ స్టాక్‌ 8 శాతం పెరిగింది. యూనియన్‌ బ్యాంకు ఆఫ్‌ ఇండియా 12.4 శాతం, కెనరా బ్యాంకు 12.3 శాతం చొప్పున రాణించడం విశేషం. ఈ పరిణామాల మధ్య మార్కెట్లు పెరగడంతో సెన్సెక్స్‌ మార్కెట్‌ విలువ రూ.3,08,855 కోట్లు పెరిగింది. నిఫ్టీలో మదుపరి సంపద రూ.1 లక్ష కోట్లు ఎగిసింది. ఒక్క ఐసిఐసిఐ బ్యాంకు మదుపరి విలువ రూ.20,000 పెరిగింది.
పరుగుకు ప్రధాన కారణాలివే..
ొసోమవారం నాటి స్టాక్‌ మార్కెట్ల జోష్‌లో బ్యాంకింగ్‌ రంగ షేర్లు ప్రధాన పాత్ర పోషించాయి. వచ్చే నెల ప్రభుత్వ రంగ బ్యాంకులలో రూ.40,000 కోట్ల మేర మూలధన సాయాన్ని అందించనున్నట్టుగా భారతీయ రిజర్వు బ్యాంక్‌ (ఆర్‌బీఐ) నుంచి సంకతాలు వెలువడడం మార్కెట్లలో నూతనోత్తేజాన్ని నింపాయి. దీనికి తోడు మార్కెట్లలో ప్రభుత్వ సెక్యూరిటీలను కూడా కొనుగోలు చేయనున్నట్టుగా ఆర్‌బీఐ చేసిన ప్రకటన కూడా మదుపరులను ఆనందపరిచింది. దీనికి తోడు ఐసీఐసీఐ బ్యాంక్‌ అంచనాలను మించి లాభాలను ప్రకటించడాన్ని మార్కెట్లు సానుకూలంగా తీసుకున్నాయి.
ొ2018 సెప్టెంబర్‌తో ముగిసిన త్రైమాసికంలో పలు కంపెనీలు మెరుగైన ఆర్ధిక ఫలితాలు ప్రకటించడానికి తోడు మరిన్ని సంస్థల ఫలితాలపై సానుకూల అంచనాలు వెలువడడం కూడా మార్కెట్లకు కలిసి వచ్చాయి.
ొప్రపంచ మార్కెట్‌లో ముడి చమురు బ్యారెల్‌ ధర 0.6 శాతం మేర తగ్గి 77.16 డాలర్లకు దిగిరావడం మదుపర్లలో విశ్వాసాన్ని పెంచాయి.
ొద్రవ్య మార్కెట్‌లో డాలర్‌తో రూపాయి మారకం విలువ ఇంట్రాడేలో 18 పైసలు పటిష్టమై 73.29కు చేరడం కొనుగోళ్లకు మద్దతునిచ్చింది. తుదకు 03 పైసలు మాత్రమే పెరిగి 73.44 వద్ద ముగిసింది.
మీ స్నేహితులకు రికమెండ్ చెయ్యండి